དེར་བརྟེན་གཙོ་བོ་རྣལ་འབྱོར་བླ་མེད་སྐུ་གསུམ་ལམ་འཁྱེར་ཟེར་བ་དེ་བླ་མེད་སྤྱིའི་འགྲོ་སྟངས་རེད།དེ་དག་ལ་ཟབ་གནད་ཆ་ཚང་ཡོད་པའི་ཐོག་ཏུ་ཞི་བ་སྒྲུབ་དགོས་པ།ཞི་བ་གཙོ་བོར་སྒྲུབ་ནས་དྲག་པོ་ཞར་ལ་འགྲུབ་པ།དྲག་པོ་གཙོ་བོར་སྒྲུབ་ནས་ཞི་བ་ཞར་ལ་འགྲུབ་པ་ཞེས་གསུངས་བསྡད་པ་དེ་རེད།ཞི་ཁྲོ་སྦྲགས་སྒྲུབ་མང་པོ་ཡོད་པ་རེད།དེ་ལ་ངེས་པར་དུ་བསམ་བློ་གཏོང་དགོས་པ་རེད།གཟུགས་མཆོག་མཆོག་ཏུ་དྲག་པོ་ཆེ།།དཔའ་བོ་མཆོག་གི་སྤྱོད་ཡུལ་ཅན།།གདུལ་དཀའ་འདུལ་བའི་དོན་མཛད་པ།།ཞེས་པའི་གདུལ་དཀའ་བ་དེ་ཕྱི་ལོགས་ཀྱི་གདུལ་དཀའ་བ་ཕལ་ཆེར་མ་རེད།འདུལ་དཀའ་བ་དེ་བདེན་འཛིན་དང་རང་གཅེས་འཛིན་རེད།དེ་འདུལ་བར་བྱེད་པ་གཙོ་བོ་ཤེས་རབ་ཀྱི་ལྷ་རེད།ཅེས་སོགས་བཀའ་དབང་སྔོན་འགྲོའི་བཀའ་སློབ་སྩལ་བ་རྗེས་ཆུ་ཚོད་༩པ་ཙམ་ལ་བཀའ་དབང་གནང་སྒོ་དབུ་འཛུགས་ཀྱིས་ཆུ་ཚོད་༡༢ཙམ་ལ་ཐུན་མོང་མ་ཡིན་པའི་ལྷག་པའི་ལྷ་བཅོམ་ལྡན་འདས་དཔལ་རྡོ་རྗེ་འཇིགས་བྱེད་དཔའ་བོ་གཅིག་པའི་དམིགས་བསལ་གྱི་དགོས་ཆོས་ནི་ཞི་ཁྲོས་སྦྲགས་སྒྲུབ་གཙོ་བོ་རེད།དེར་བརྟེན་ཁྱོད་རང་ཚོས་དེ་རིང་ནས་བཟུང་ཞི་ཁྲོའི་སྐུ་འབྲིང་ཙམ་པ་དང་།ཞི་ཁྲོའི་འདོན་པ་ཡ་མ་ར་ཛ་གི་མགོར་ཨ་ར་པ་ཕྲེང་སྐོར་རེ་དེ་རིང་ནས་ཡག་པོ་ཞིག་བགྲངས་དགོས་པ་རེད།ཞེས་སོགས་བཀའ་སློབ་སྩལ་སྟེ་འཇིགས་བྱེད་དཔའ་བོ་གཅིག་པའི་བཀའ་དབང་གནང་སྒོ་མཇུག་ལེགས་པར་གྲུབ་ཡོད་པ་བཅས།།